» La Vall del Tenes inaugura la nova escola d’adults | EL9NOU.CAT
Una seixantena de persones van assistir a la inauguració
L'escola es va inaugurar dissabte | Mancomunitat de la Vall del Tenes
La Mancomunitat de la Vall del Tenes va inaugurar, dissabte, l’Escola de Persones Adultes. Una seixantena de persones van assistir a l’acte que va presentar la directora de serveis de la Mancomunitat, Tere Rovira.
La directora del centre, Èrika Cabrera, va valorar la implicació de l’equip docent i va anunciar que “l’objectiu de l’escola és arribar a tota la ciutadania de la vall del Tenes que tingui necessitats educatives amb un projecte proper, enfocat a l’atenció personalitzada”.
El gerent dels Serveis d’Educació de la Diputació de Barcelona, Jordi Plana va destacar el paper clau de l’escola com “un servei mancomunitat sorgit de la coordinació entre la Diputació i els tècnics i polítics per engegar un projecte cabdal”.
El director dels Serveis Territorials d’Ensenyament del Maresme i Vallès Oriental, del Departament d’Educació, Pere Masó, la va definir com “el fruit de l’esforç i la cooperació per donar resposta a una de les necessitats més importants: l’educació permanent al llarg de la vida“.
I l’alcalde de Bigues i Riells i president de la Mancomunitat de la vall del Tenes, Joan Galiano, va agrair la col·laboració de tots els actors que han fet possible l’escola i es va referir especialment a l’alcalde de Lliçà d’Amunt, Ignasi Simón “per la seva confiança en la Mancomunitat, per dur a terme de forma conjunta un projecte que inicialment era municipal i per la cessió i adequació de l’espai per tal que l’escola estigués a punt”.
A l’acte també hi van assistir Ignasi Simón, l’alcalde de Santa Eulàlia, Francesc Bonet i la regidora de Lliçà de Vall Núria Banegas.
Escola de Persones AdultesVall del Tenes